Minen denst vnd wes yk gwdes wormach. Wetet werdyge here her meysster Pawel, beswnderge gode ffrwnt, dat wy wan der genaden Godes fryssch vnd geswnt syn, des gelyken begere yk wan jw to horende & her Tomes vnd de werdyge here abbot. Ych hadde jwer werdychheyt gerne wat gessant, ych dorsste nycht; dar syn won des chonyges wegen schotten yn de se, de nemen wech wat en for chompt. Dar wme werdyge here nemet nycht wor chot, foget Got vnd Marija dat wij beter tydyne horen, so warde yk jw werdychheyt nycht worgeten etc. Jtem werdyge here, ywe werdychheyt schreff my wo gy Harmen wan Tornne hadden gedan wor i[½] lasst solt effte j. Lewe her Pawel, fromme here, dat solt horde my to vnd Mychel Molner nycht vp j d. Dar wme latet jw betalen, vnd chonde yk dat myne wor wynter chrygen, were wol myn beger; al wat jwer werdychheyt won my dent vnd to Dan[s]ke to choppe hebben mach, wyl yk jw gerne senden. Nycht mer wen fele goder nacht. Gescreuen to Dan[s]ke den donner dach wor swnte Bartelmewes jnt jar mv(c) & x. Hans Chonnert. Adress: Dem werdygen herenn meysster Pawel Schel to Abow sal dysse breff.